Kinders kan nie vir lank stilsit nie. (Rêrig?) – FXit Lesse wat Leef
Kinders kan nie vir lank stilsit nie. (Rêrig?)
So drie weke gelede op ŉ Saterdagmiddag gaan kyk ons die musiekblyspel Sneeuwitjie deur die Affies meisies (Afrikaanse Hoër Meisieskool) in die Staatsteater, drie ure lank. Die vierjarige Christiaan en sy driejarige sussie is saam. Ek kon dit nie glo nie, maar vir die volle duur van die vertoning (daar was twintig minute pouse) het nie een van hulle lastig of verveeld geword nie.
Hulle aandag is behou deur die METODE van aanbieding: energieke spel, variasie in gebeure en eenvoudige (vir hulle verstaanbare) taalgebruik.
Dis dus fisiek moontlik vir ŉ kind om vir ŉ lang tyd redelik stil te sit. Onder sekere omstandighede. Hier lê nou sommer ŉ uitdaging vir die kerk, dink ek toe.
Dis nie ŉ geheim nie dat kerkbesoek (lees erediensbywoning) die laaste dekade of twee wêreldwyd begin afgeneem het.
Waarom? Vir seker is daar nie net een rede nie. Maar my gut feeling laat my wonder of mense nie verveeld begin raak met die METODE waarop die Woord gekommunikeer word nie. Dit verklaar dalk waarom party ouens begin kriewel wanneer die oorbekende weereens breedvoerig herhaal word.
Dis logies dat die evangelie teëgestaan sal word en dis onvermydelik dat dit geïgnoreer sal word, maar dat dit oninteressant aangebied word – dis onvergeeflik! (Gerald Kennedy)
Gelukkig is dit nie oral die geval nie. Die basiese beginsels van effektiewe leermetodiek word in baie gevalle in die bedieningsmodel toegepas: variasie in die aanbieding, sinvolle visualisering, prikkelende vrae, aktuele temas en toepaslike verhale of voorbeelde ter illustrasie. Veral laasgenoemde is sonder uitsondering effektief – dit was immers ŉ leertegniek wat Jesus uitstekend bemeester het (Mark 4:33-34).
Die saaier saai die woord, het Jesus geleer. Van daardie tyd af het die saad (die Woord) niks verander nie, maar niemand gebruik deesdae ŉ saaisak nie – die METODE van saai het dus radikaal verander.
Leer hulle om alles te onderhou… Dit was Jesus se laaste opdrag. Die METODE wat ons hiervoor gebruik moet egter ŉ impak op die mensomgewing kan maak, anders sal die kosbare saad wegwaai.
Sondagskoolprogramme vir die moderne kind van gr R tot 11 met gratis voorbeeldlesse is beskikbaar by www.fxit.co.za.
Author FXit.lessewatleefPosted on Augustus 30, 2018 Augustus 29, 2018
Vorige Previous post: Wat maak Sondagskool effektief?
Volgende Next post: Tieners soek ore. HELP HULLE!